ગીર સોમનાથ જિલ્લાના વતની અને કેનેડામાં સાયબર સિક્યુરિટીનો અભ્યાસ કરતાં યુવકે આઇસીઆઇસીઆઇ બેન્કની મની ટુ ઇન્ડિયા સ્કીમના લૂ ફોલ્ટનો ગેરલાભ ઉઠાવી ૩.૩૧ કરોડનું ફુલેકું ફેરવ્યાની ચોંકાવનારી ફરિયાદ પોલીસ ચોપડે નોંધાઈ છે. આ યુવકે કેનેડાની ચાર બેન્કમાં ખોલાવેલા ૬૩ એકાઉન્ટમાં પૂરતું બેલેન્સ ન હોવા છતાં આઇસીઆઇસીઆઇ બેન્ક હસ્તક સુરતની પાંચ બેન્કના ૧૮ એકાઉન્ટમાં આ માતબર રકમ ટ્રાન્સફર કરાવીને ઉપાડી લીધી હતી. આઇસીઆઇસીઆઇ બેન્ક દ્વારા કસ્ટમરના ઓર્ડર પ્રમાણે પહેલાં રૂપિયા તેમના એકાઉન્ટમાં જમા કરાવી દીધા બાદ ૪૮થી ૭૨ કલાક પછી તેના એકાઉન્ટમાંથી રકમ ડેબિટ કરાતી હતી. આ ટાઇમિંગનો ગેરલાભ ઉઠાવી આઇટીના વિદ્યાર્થીએ આ ખેલ કર્યો હોવાનું પોલીસ ફરિયાદમાં જણાવાયું છે.